
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	27 septembrie 2013

	Nr.
	4c-7/494


R A P O R T

asupra proiectului de Lege privind aprobarea Ordonanţei de urgenţă a Guvernului nr.49/2013 pentru modificarea art.37, precum şi pentru prorogarea termenelor prevăzute la art. 35 alin. (2) şi art.38 din Legea nr.197/2012 privind asigurarea calităţii în domeniul serviciilor sociale
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 277/2013 din 9 septembrie 2013, cu dezbaterea pe fond, în procedură de urgenţă, a proiectului de lege privind aprobarea Ordonanţei de urgenţă a Guvernului nr.49/2013 pentru modificarea art.37, precum şi pentru prorogarea termenelor prevăzute la art. 35 alin. (2) şi art.38 din Legea nr.197/2012 privind asigurarea calităţii în domeniul serviciilor sociale.
La întocmirea prezentului raport, Comisia a avut în vedere avizele favorabile primite de la:

· Consiliul Legislativ (nr.457/29.05.2013)

· Comisia juridică, de disciplină şi imunităţi (nr.4c-11/971/18.09.2013)

· Comisia pentru administraţie publică, amenajarea teritoriului şi echilibru ecologic (nr.4c-6/339/18.09.2013).

Proiectul de lege are ca obiect de reglementare prelungirea perioadei de tranziţie de la sistemul actual de acreditare a furnizorilor de servicii sociale, prin prorogarea unor termene prevăzute în Legea nr.197/2012, respectiv:

· modificarea datei de intrare în vigoare a legii, de la 1 iunie 2013 la 1 ianuarie 2014;

· modificarea termenului până la care Ministerul Muncii, Familiei, Protecţiei Sociale şi Persoanelor Vârstnice va elabora proiectul de modificare a H.G. nr.10/2013, în sensul completării atribuţiilor sale referitoare la activităţile de standardizare şi acreditare, de la 1 martie 2013 la 1 noiembrie 2013; 

· modificarea datei până la care se realizează evaluarea furnizorului acreditat conform metodologiei de acreditare a furnizorilor de servicii sociale, de la 31 decembrie 2014 la 31 decembrie 2015.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 24 septembrie 2013 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 27 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (2 abţineri).

Proiectul de lege a fost adoptat de Senat în şedinţa din 3 septembrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată, din următoarele considerente:
· standardele minime de calitate pentru unele tipuri de servicii sociale se află în plin proces de revizuire realizat cu asistenţă tehnică în cadrul unor programe cu finanţare externă şi care se va încheia, conform planificării, la finele anului în curs;

· procedura de acreditare presupune analiza şi verificarea administrativă a unui volum mare de date şi informaţii, precum şi evaluarea în teren a respectării standardelor minime de calitate. Pentru evitarea riscului de a crea dificultăţi majore în sistem se impune ca, la data demarării procesului de acreditare, principalele instrumente de evaluare, reprezentate de criteriile şi standardele minime de calitate, să fie finalizate şi aprobate şi să existe un număr suficient de personal de specialitate apt să realizeze activităţile de acreditare în termenele prevăzute de lege.

PREŞEDINTE,



SECRETAR,


Florin Iordache



Mihăiţă Găină

Întocmit,

Expert parlamentar Lidia Vlădescu

